Inger Støjberg (V), 2009-12-10:
Vi skal nu behandle et beslutningsforslag om at yde særligt børnetilskud til enlige forældre, som selv har valgt at få et barn uden at have en anden person at dele barnets forsørgelse med, det vil altså sige enlige personer, som har valgt at adoptere et barn, og enlige kvinder, som har valgt at få et barn ved kunstig befrugtning uden have en far til barnet.
Forslaget er en genfremsættelse af et tilsvarende beslutningsforslag, B 74 fra 2007 og B 58 fra 2008, som begge dengang blev afvist af regeringen.
På baggrund af Folketingets drøftelser i forbindelse med B 58 gennemførte regeringen i sidste samling en ændring af børnetilskudsloven, så det nu utvetydigt fremgår, at der ikke er offentligt tilskud i alle de tilfælde, hvor en person selv bevidst har valgt eneforsørgerrollen.
Det fremgår af beslutningsforslaget, at forslagsstillerne er af den opfattelse, at alle andre enlige forældre modtager særligt børnetilskud, og det er ikke korrekt.
Det særlige børnetilskud er en ret for barnet i ganske særlige situationer, f.eks. når en forælder dør, eller faderskabet ikke kan fastslås efter de gældende regler.
Når en forælder, som har pligt til at forsørge sit barn, dør, mister den anden forælder et bidrag til barnets forsørgelse.
I den situation, hvor forældre har været fælles om at forsørge barnet, og den ene af forældrene dør, yder det offentlige derfor et særligt tilskud.
Enlige forsørgere får derimod udbetalt ordinært og ekstra børnetilskud.
Det gælder også eneadoptanter og enlige kvinder, som er blevet kunstigt befrugtet.
Eneadoptanter og enlige kvinder, der er blevet kunstigt befrugtet, er således ligestillet med alle andre enlige forsørgere med hensyn til ordinært og ekstra børnetilskud.
Børn af eneadoptanter og børn, der er blevet til ved kunstig befrugtning af enlige kvinder, kan også som andre børn få ret til særligt børnetilskud, hvis der efterfølgende opstår en situation, som i øvrigt er omfattet af børnetilskudsloven.
Det vil f.eks. være tilfældet, hvis eneadoptanten eller moderen dør.
Jeg vil derfor gerne understrege, at jeg ikke går ind for udbetaling af særligt børnetilskud i de tilfælde, hvor eneforsørgerrollen er en følge af velovervejede beslutninger.
Før man som enlig kan træffe beslutning om at ville adoptere et barn, eller man som enlig kvinde kan beslutte at ville have barn ved kunstig befrugtning, må man nøje have overvejet, om man besidder de menneskelige og økonomiske ressourcer, der skal til, for at man kan påtage sig rollen som eneforsørger for et barn.
Adoptionsyndighederne ser altså på, om ansøgeren har en økonomi, som er tilstrækkelig til at kunne forsørge et barn.
Når man selv har valgt at blive eneadoptant og er blevet godkendt af adoptionsmyndighederne, er der altså en formodning om, at den pågældende har en tilstrækkelig økonomi til at forsørge barnet.
Mennesker, som foretager det bevidste valg at få et barn som enlige, enten ved eneadoption eller som enlig kvinde ved at blive kunstigt befrugtet, går med åbne øjne ind i en forsørgelse af barnet, hvor det er ganske åbenlyst, at de selv har det fulde ansvar.
Situationen er helt forudsigelig, de har nemlig selv truffet valget.
Så regeringen kan med disse ord ikke støtte forslaget.